Avainsanat

Tiivistelmä



Avainsanat

1 Maatalous - Yhteiset markkinajärjestelyt - Hedelmä- ja vihannesjalosteet - Suojatoimenpiteet kuivattujen viinirypäleiden tuonnissa - Tasoitusmaksu, jonka tarkoituksena on turvata vähimmäistuontihinnan noudattaminen - Laskutoimitus - Oikeudellinen perusta - Asetus N:o 2742/82 ja yhteisöjen tuomioistuimen asiassa 77/86 antamasta tuomiosta johtuvat rajoitukset

(Komission asetus N:o 2742/82, 2 artiklan 2 kohta)

2 Maatalous - Yhteiset markkinajärjestelyt - Hedelmä- ja vihannesjalosteet - Suojatoimenpiteet kuivattujen viinirypäleiden ja griotti-kirsikoiden tuonnissa - Tasoitusmaksun soveltaminen vähimmäistuontihinnan noudattamatta jättämisen yhteydessä - Todellisen tuontihinnan määrittäminen - Jäsenvaltioiden viranomaisten toimivalta, jonka komissio on myöntänyt toimivaltuutensa nojalla - Ulottuvuus - Laillisuus

(Neuvoston asetukset N:o 516/77, 14 artiklan 2 kohta, ja N:o 426/86, 9 artiklan 6 kohta ja 18 artiklan 2 kohta; komission asetukset N:o 2742/82, 4 artiklan 3 kohta, N:o 1626/85, 3 artiklan 3 kohta, ja N:o 2237/85, 2 artiklan 3 kohta)

3 Maatalous - Yhteiset markkinajärjestelyt - Hedelmä- ja vihannesjalosteet - Suojatoimenpiteet griotti-kirsikoiden tuonnissa - Tuotteen alkuperämaassa oleva maastaviejä - Käsite

(Komission asetus N:o 1626/85, 3 artiklan 3 kohta))

Tiivistelmä

4 Kuivattujen viinirypäleiden tuonnissa sovellettavista suojatoimenpiteistä annetun asetuksen N:o 2742/82 2 artiklan 2 kohta säilyy oikeudellisena perustana sellaisen tasoitusmaksun laskemista varten, joka on määrätty ensimmäisen kerran yhteisöjen tuomioistuimen 11.2.1988 asiassa 77/86 antaman tuomion jälkeen, siltä osin, kuin tasoitusmaksun laskutoimitus ei johda vähimmäistuontihinnan ja todellisen tuontihinnan välisen erotuksen ylittävään lopputulokseen. Itse asiassa tämä säännös on julistettu mitättömäksi mainitulla tuomiolla ainoastaan siltä osin, kuin siinä säädetyn tasoitusmaksun kiinteä määrä ylittää näiden kahden hinnan välisen erotuksen.

5 Ottaen huomioon todellisen tuontihinnan määrittämisen olennaisen merkityksen sen suojatoimenpidejärjestelmän toiminnalle, joka perustuu kuivattujen viinirypäleiden ja griotti-kirsikoiden yhteisöön suuntautuvan tuonnin yhteydessä sovellettavaan vähimmäistuontihintajärjestelmään ja tasoitusmaksuun, asetuksen N:o 2742/82 4 artiklan 3 kohtaa ja asetuksen N:o 2237/85 2 artiklan 3 kohtaa, jotka koskevat kuivattujen viinirypäleiden todellisen tuontihinnan määrittämistä, sekä asetuksen N:o 1626/85 3 artiklan 3 kohtaa, joka koskee saman hinnan määrittämistä tietyille griotti-kirsikoille, on tulkittava siten, että silloin kun toimivaltaisilla viranomaisilla on aihetta epäillä ilmoitetun tuontihinnan totuudenmukaisuutta, ne voivat soveltaa kaikkia tarvittavia menetelmiä sen määrittämiseksi.

Ottaen huomioon kansallisten viranomaisten kohtaamien tilanteiden vaihtelevuuden ja monimutkaisuuden, komissio on, antaessaan jäsenvaltioille näiden kolmen säännöksen nojalla mainitun toimivallan, pysynyt sille neuvoston asetusten N:o 516/77 ja 426/86 nojalla kuuluvan toimivaltuuden rajoissa. Itse asiassa tämän toimivallan myöntäminen on:

- asetuksen N:o 2742/82 edellä mainitun säännöksen kannalta asetuksen N:o 516/77 14 artiklan 2 kohdassa tarkoitettu välttämätön toimenpide;

- asetuksen N:o 2237/85 edellä mainitun säännöksen kannalta asetuksen N:o 426/86, jolla on korvattu asetus N:o 516/77, 9 artiklan 6 kohdassa tarkoitettu yksityiskohtainen soveltamissääntö;

- asetuksen N:o 1626/85 edellä mainitun säännöksen kannalta edellä mainitun asetuksen N:o 426/86 18 artiklan 2 kohdassa tarkoitettu välttämätön toimenpide.

6 Tiettyjen griotti-kirsikoiden tuonnissa sovellettavista suojatoimenpiteistä annetun asetuksen N:o 1626/85 3 artiklan 3 kohtaa on tulkittava siten, että ilmauksella "tuotteen alkuperämaassa oleva maastaviejä" tarkoitetaan yksinomaan maastaviejää, jonka yrityksellä on toimipaikka tuotteen alkuperämaassa.